Abner Uustal

Abner Uustal (22. jaanuar 1915 Abula, Mustjala vald – 27. jaanuar 1985) oli eesti õigusteadlane, õigusteaduste doktor (1962). 

Ta oli aastast 1950 Tartu ülikoolis rahvusvahelise õiguse õppejõud, aastast 1965 professor. Uurinud peamiselt territoriaalvete õiguslikku režiimi. Tartu Riikliku Ülikooli rahvusvahelise õiguse professor .

Abner Uustal sündis Saaremaal Mustjala vallas Abula külas meremehe perekonnas. Abula külas asuval sünnikodul on õpilaste ja valla poolt paigutatud mälestustahvel.

Haridus

Lõpetas 1934. aastal Saaremaa Ühisgümnaasiumi. 1934. 
aastast õppis Tartu Ülikooli õigusteaduskonnas, mille lõpetas 1940. aastal cum laude. 1936 lõpetas Sõjakooli aspirantideklassi kursuse jalaväe alal. Korporatsioon Revelia liige.

1947. aastal astus ta aspirantuuri rahvusvahelise õiguse alal. 1950. aastal kaitses Moskva ülikooli juures kandidaadiväitekirja "Борьба СССР в Организации Объединенных Наций за мир и безопасность народов" (Diss. Trt. 492741). 1961. aastal kaitses doktoridissertatsiooni "Международно-правовый режим территориальных и внутренних морских вод" (Diss. Trt. 483957, 492742).

Töö

Teenis 1940. aastal Majandusministeeriumis. Töötas Tallinna Väliskaubanduse Komitees vanema referendina, nõukogude korra kehtestamisel määrati ta Kergetööstuse Rahvakomissariaadi transpordiosakonna juhatajaks. 1941. aastal mobiliseeriti ta Punaarmeesse, oli Teise maailmasõja ajal aastatel 1942–1945 Eesti laskurkorpuses. Elas üle Juminda miinilahingu 28.−29. augustil 1941. Augustis 1941 mobiliseeriti A. Uustal Nõukogude Armeesse. 1942. aasta veebruarist oli ta 1. Eesti Tagavara Laskurpolgu õppepataljoni juhtivkoosseisus, alates 1944. aasta veebruarist kuni sõja lõpuni Leningradi rindel.

1945–1947 töötas Tartu Riikliku Ülikooli sõjalise õpetuse kateedris.

Pärast väitekirja kaitsmist 1950. aastal asus ta tööle Tartu Riiklikku Ülikooli õigusteaduskonda rahvusvahelise õiguse õppejõuna, 1952. aastal sai dotsendiks, 1965. aastal professoriks.

Abner Uustal õpetas üle 40 aasta rahvusvahelist õigust ja välisriikide õigust, oli kauaaegne õigusteaduskonna dekaan ja haldusõiguse kateedri juhataja.

Teadustegevus

A. Uustal oli üks esimesi ÜRO uurijaid ja mereõiguse spetsialiste NSV Liidus, kes asus uurima territoriaalmere õiguslikku režiimi.

Ta on avaldanud monograafiad "Ühinenud Rahvaste Organisatsioon" (Tln., 1970; 2. tr. Tln., 1976), Rahvusvaheline õigus (Tln., 1984), rea õppevahendeid, sadakond teaduslikku ja mitusada populaarteaduslikku artiklit. Abner Uustal oli ajalehe Edasi kauaaegne väliskommentaator.

A. Uustali isikuarhiivi ulatuslikuma osa moodustavad avaldamata teadustööde ja artiklite käsikirjad. Kirjavahetus teadlastega, mis isikuarhiivis on esindatud põhiliselt õnnesoovikaartidega, näitab mõningal määral Abner Uustali teaduslikke sidemeid.

Ta oli Rahvusvahelise Õiguse Nõukogude Assotsiatsiooni asutajaliige.

Tunnustus
Teda on autasustatud ordeniga "Austuse märk", nelja medaliga ja Eesti NSV Ülemnõukogu Presiidiumi aukirjaga.

Viited

Kirjandus
 Rahvusvaheline õigus (1. osa) (Tartu Riiklik Ülikool 1975)
 Rahvusvaheline õigus (3. osa). Riigi rahvas (Tartu Riiklik Ülikool 1976)
 Rahvusvaheline õigus (4. osa). Rahvusvahelised lepingud (Tartu Riiklik Ülikool 1976)
 Rahvusvaheline õigus (5. osa). Rahvusvaheline mere- ja ilmaruumiõigus (Tartu Riiklik Ülikool 1977)
 Rahvusvaheline õigus (7. osa). Rahvusvaheliste tülide lahendamine rahulikul teel (Tartu Riiklik Ülikool 1978)
 Rahvusvaheline õigus (8. osa). Rahvusvaheline õigus ja sõda. Õppevahend õigusteaduskonna üliõpilastele (Tartu Riiklik Ülikool 1981)
 Ühinenud Rahvaste Organisatsioon (1970, täiendatud versioon 1976)
 ÜRO vastuolude maailmas, autorid Eimar Rahumaa ja Abner Uustal (1983)
 Rahvusvaheline õigus (1984)
 Arenenud sotsialismi põhiseadus (1978)

Isiklikku 
Abner Uustal abielus 1948. aastal Lidia Uustaliga (neiuna Kütt, Tartu Ülikooli kehakultuuriteaduskonna iluvõimlemise õppejõud ja treener). 1945. aastal sündis perre poeg, Aarne Uustal.

Välislingid
 Album Academicum Universitatis Tartuensis 1918-1944
 Teenistustoimik ERA.495.7.6374

Eesti õigusteadlased
Tartu Ülikooli õigusteaduskonna dekaanid
Tartu Ülikooli õigusteaduskonna professorid
1. Jalaväerügemendi koosseis
9. Üksiku Jalaväepataljoni koosseis
8. Eesti Laskurkorpuse koosseis
Eestimaa Kommunistliku Partei liikmed
Tartu Ülikooli õigusteaduskonna vilistlased
Korporatsioon Revelia liikmed
Ordeni "Austuse märk" kavalerid
Rahvusvahelised suhted
Vana-Jaani kalmistule maetud
Sündinud 1915
Surnud 1985